Diari Oficial de la Generalitat Valenciana


Sumari del DOGV 7245, del 01-04-2014 (2014/2741)

ACORD de 28 de març de 2014, del Consell, pel qual s'aprova el III Pla Director de la Cooperació Valenciana 2014-2017.
----------------------------------------------------------------------------------------------------------------------

### Dades del document

Número de DOGV
:   7245

Data del DOGV
:   01-04-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/2741


Data del document
:   28-03-2014

Organisme emissor
:   Conselleria de Benestar Social

Tipus de document
:   Acord

Descriptors 

:   * programa d'actuació
    * ajuda al desenvolupament
    * legislació

ACORD de 28 de març de 2014, del Consell, pel qual s'aprova el III Pla Director de la Cooperació Valenciana 2014-2017. [2014/2741]  
El Consell, en la reunió del dia 28 de març de 2014, va adoptar l'acord següent:  
El Consell elabora la seua política de cooperació al desenrotllament d'acord amb els principis rectors establits en la Llei 6/2007, de 9 de febrer, de la Generalitat, de la Cooperació al Desenrotllament de la Comunitat Valenciana, i pels principis de la cooperació espanyola i del consens internacional sobre la matèria.  
La Llei 6/2007, de 9 de febrer, de la Generalitat, de la Cooperació al Desenrotllament de la Comunitat Valenciana, establix en l'article 7 que la política de la Generalitat en matèria de cooperació al desenrotllament s'articula per mitjà del Pla Director de la Cooperació Valenciana, els plans anuals i els plans estratègics. El pla director, de duració quadriennal, fixarà les prioritats geogràfiques i sectorials, els objectius estratègics i els recursos pressupostaris indicatius que orientaran l'activitat de la cooperació al desenrotllament durant el seu període de vigència.  
En la seua aplicació, i tenint en compte els criteris que regixen el model de cooperació valenciana establits per l'esmentada Llei 6/2007, en especial la planificació i coordinació de totes les activitats que s'executen en l'àmbit de la Comunitat Valenciana, el Consell establix el present pla director, que determina els principis i objectius de la seua política de cooperació al desenrotllament en els pròxims quatre anys.  
Així mateix, el III Pla Director de la Cooperació Valenciana 2014-2017 considera necessari partir de les recomanacions incloses en l'informe d'avaluació final del Pla Director de la Cooperació Valenciana 2008-2011, i de la premissa de la consideració necessària de la cooperació descentralitzada com a política social pública.  
El desenrotllament és un procés multidimensional d'ampliació de les capacitats i opcions de les persones. A través d'eixe procés s'amplien els drets efectius de les persones i s'incrementa el seu grau de llibertat, en poder fer realitat aquells escenaris de vida que consideren desitjables. En esta línia, el III Pla Director evidencia, en totes les seues dimensions, les implicacions que per a la política de cooperació al desenrotllament es deriven de l'enfocament basat en drets i dels compromisos assumits en el marc dels tractats internacionals sobre drets humans.  
  
El III Pla Director de la Cooperació Valenciana 2014-2017 desplega igualment el que disposa l'article 7 de l'esmentada Llei 6/2007, i establix, així mateix, que les actuacions de la cooperació valenciana es desenrotllen en el marc d'un ampli consens i col·laboració de tots els agents socials implicats en la Comunitat Valenciana, en particular, amb el coneixement i suport de la ciutadania valenciana en general.  
  
El pla director és el resultat d'un procés de consulta i participació. El Consell Valencià de Cooperació al Desenrotllament, en la sessió de 15 de gener de 2014, i d'acord amb les seues funcions incloses en l'article 2.1.b del Decret 42/2008, de 4 d'abril, del Consell, va informar favorablement el projecte del Pla Director de la Cooperació Valenciana per al període 2014-2017, i es va destacar, per part dels seus vocals, l'alt nivell de participació de tots els agents de la cooperació valenciana implicats en la seua elaboració i redacció, així com l'alt grau de consens aconseguit en la seua redacció.  
Per tot el que s'ha dit, en atenció al que disposa l'article 11.2.a de la Llei 6/2007, de 9 de febrer, de la Generalitat, de la Cooperació al Desenrotllament de la Comunitat Valenciana, i en l'exercici de les competències atribuïdes per l'article 16.b de la Llei del Consell, a proposta de la consellera de Benestar Social, el Consell  
  
  
ACORDA  
  
Primer  
Aprovar el III Pla Director de la Cooperació Valenciana 2014-2017, que figura com a annex.  
  
  
Segon  
Ordenar la seua publicació en el Diari Oficial de la Comunitat Valenciana, així com donar-li la màxima difusió a través dels mitjans de comunicació pertinents.  
  
València, 28 de març de 2014  
  
El vicepresident i secretari del Consell,  
JOSÉ CÍSCAR BOLUFER  
  
  
  
  
III Pla Director de la Cooperació Valenciana 2014-2017  
  
Índex  
  
1. Introducció   
  
2. Avaluació del Pla Director de la Cooperació Valenciana 2008-2011   
  
3. El Pla Director de la Cooperació Valenciana 2014-2017   
3.1. Marc normatiu del Pla Director de la Cooperació Valenciana 2014-2017   
3.2. Marc de referència del Pla Director de la Cooperació Valenciana 2014-2017  
  
4. Principis rectors de la cooperació valenciana   
  
5. Objectius generals i específics   
5.1. Determinació d'objectius   
5.2. Prioritats horitzontals   
5.3. Prioritats sectorials   
5.4. Prioritats geogràfiques   
5.5. Altres prioritats   
5.6. Distribució estimatòria de l'ajuda oficial al desenrotllament   
5.7. Instruments, modalitats i procediments   
  
6. Els agents de la cooperació internacional al desenrotllament  
  
7. Avaluació   
7.1. Pla avaluació   
7.2. Avaluació del Pla Director 2014-2017   
  
8. Marc de resultats de gestió   
  
  
1. Introducció  
La crisi econòmica, iniciada l'any 2008, ha augmentat les desigualtats existents dins dels països, però també, i sobretot, entre els distints països, i ha fet patent que els actuals models de producció i consum no són sostenibles en el temps.  
Una de les conseqüències ha sigut la vulnerabilitat i la inseguretat dels llocs de treball que han avivat la creixent pobresa en moltes parts del món. De fet, l'Organització Internacional del Treball (2011) ha manifestat que s'ha invertit la tendència anterior a la crisi i s'ha incrementat considerablement l'ocupació vulnerable.  
La proporció total de treballadors amb treball vulnerable, la forma més extrema d'inseguretat laboral, ha arribat als 1.530 milions de persones, la qual cosa equival a més de la mitat (50,1 %) de la mà d'obra mundial.  
Es calcula que la proporció de treballadors que viuen amb les seues famílies per davall del llindar de la pobresa de dos dòlars USA diaris se situa entorn del 39 %, és a dir, un total de quasi 1.200 milions de treballadors de tot el món en 2009, la qual cosa indica un increment de més de 42 milions més de treballadors pobres del que cabria esperar amb la base de les tendències anteriors a esta situació de crisi.  
La crisi té un efecte de gran abast per a les dones, i posa encara més de manifest, si és possible, la seua posició històricament desfavorida. Les desigualtats de gènere i els desequilibris de poder, que daten d'abans d'esta crisi mundial, han fet que els seus efectes recaiguen de manera desproporcionada sobre les persones estructuralment marginades i sense cap poder.  
Hi ha, a més, una profunda relació entre drets humans i pobresa que qüestiona la universalitat dels drets humans.  
En este context, la nova arquitectura del desenrotllament que es conforma inclou la idea que els problemes de desenrotllament no són només problemes dels Països del Sud, sinó problemes globals. Això comporta l'exigència d'una cooperació al desenrotllament duradora en el temps, coherent amb les demandes de les Nacions Unides i més participativa i directa amb la societat civil, la qual ha de considerar la reformulació de la cooperació al desenrotllament descentralitzada valenciana, a fi d'orientar-la cap a un desenrotllament humà, econòmic i social durador en els països en via de desenrotllament.  
Finalment, cal tindre en compte que els objectius de desenrotllament del mil·lenni culminaran en 2015, durant la vigència d'este pla director. Les Nacions Unides han llançat un procés per a l'elaboració del marc de desenrotllament que, a partir de 2015, el substituirà per a un nou horitzó temporal. Este nou marc posterior a 2015 ha d'abordar les qüestions de l'accés a l'aigua i al sanejament, la desigualtat d'ingressos i la bretxa rural-urbana, la desocupació i el treball decent, la protecció social, la salut maternoinfantil, la SIDA i altres malalties transmissibles, la igualtat de gènere i l'apoderament de la dona, la infància, la nutrició i la seguretat alimentària, així com la sostenibilitat del medi ambient.  
  
  
2. Avaluació del Pla Director de la Cooperació Valenciana 2008-2011  
L'article 10 de la Llei 6/2007, de 9 de febrer, de la Generalitat, de la Cooperació al Desenrotllament de la Comunitat Valenciana, establix en l'incís primer que la Generalitat promourà «la realització d'avaluacions de totes les accions en què directament o indirectament participe, i contribuirà a una major orientació dels processos avaluatius cap a l'aprenentatge institucional i la millora contínua de les seues polítiques i intervencions».  
En este sentit, i d'acord amb el que disposa l'article 11.2.a de la norma esmentada, a proposta del conseller d'Immigració i Ciutadania, el Consell va acordar aprovar el Pla Director de la Cooperació Valenciana 2008-2011 el 28 de desembre de 2007 (DOCV 4.01.2008), en el punt 5.3 del qual s'establix l'obligació, una vegada finalitzat el període de vigència del pla, de realitzar-ne una avaluació.  
L'informe d'avaluació del Pla Director de la Cooperació Valenciana 2008-2011 arreplega diverses recomanacions, en general dirigides a millorar la transparència i la rendició de comptes de la cooperació, que es presenten en dos línies:  
A. Recomanacions generals sobre el sistema de cooperació valencià:  
 El pla ha d'explicitar que els criteris de còmput de l'ajuda oficial al desenrotllament (AOD) són els que establix l'Organització per a la Cooperació i el Desenrotllament Econòmics (OCDE) a través del Comité d'Ajuda al Desenrotllament.  
 La Generalitat ha de plantejar-se l'establiment d'una estratègia de relació amb els actors no governamentals valencians i les seues plataformes de representació en qualitat d'entitats estructuradores del sistema de cooperació de la Generalitat. Per això, hauria de continuar col·laborant en el manteniment de les seues plataformes de representació amb l'objectiu de previndre el col·lapse d'un dels pilars del sistema de la cooperació valenciana.  
 Cal dotar el Programa de Cooperació de la Generalitat de les capacitats tècniques per a fer front a les demandes, així com plantejar-se la possibilitat de constituir línies de suport destinades a la millora de la qualitat i de la gestió en les organitzacions no governamentals per al desenrotllament (ONGD).  
B. Recomanacions sobre l'elaboració, seguiment i avaluació del Pla Director 2014-2017:  
 La Generalitat ha de promoure la participació de tots els actors del sistema en el diagnòstic i el procés d'elaboració del pla director. Així mateix ha d'haver-hi un procés de socialització dels resultats i una estratègia de comunicació.  
 La Generalitat procurarà definir un horitzó pressupostari el més concret possible, seguint així les recomanacions d'institucions com el Síndic de Greuges.  
 La Generalitat ha d'establir un marc complet de resultats consensuat amb el Consell Valencià de Cooperació al Desenrotllament que incloga indicadors de qualitat. Així mateix, ha de promoure un sistema de monitoratge liderat pel Consell Valencià de Cooperació al Desenrotllament i considerar la necessitat d'una avaluació intermèdia del Pla.  
  
 La Generalitat ha d'establir una major concentració geogràfica i sectorial i establir uns compromisos d'assignació tendents a executar intervencions relatives a servicis socials bàsics.  
 Seria desitjable incrementar els recursos destinats a l'Àrea de Sensibilització i Educació per al Desenrotllament, no sols a través de l'assignació d'una major quantitat de recursos econòmics, sinó també a través de l'elaboració d'un Pla que definisca l'estratègia que s'ha de seguir, impulsant accions innovadores que arriben a tots els segments de població que componen la ciutadania a la Comunitat Valenciana.  
  
 La Generalitat ha de precisar amb major exactitud les prioritats en l'estratègia de la sensibilització i educació per al desenrotllament i de l'acció humanitària, així com mantindre la transparència i la coordinació en la concessió i execució dels fons.  
 El nou pla director ha de realitzar un diagnòstic previ de les necessitats i capacitats existents i ha de ser realista en relació amb els objectius marcats per a portar-los a terme en el temps establit.  
  
La conclusió global que aporta l'avaluació del Pla Director 2008-2011 és que la cooperació valenciana, tradicionalment situada en l'avantguarda de la cooperació descentralitzada espanyola, ha aconseguit, durant el seu període de vigència, èxits rellevants; no obstant això, és necessari continuar treballant en el període 2014-2017 per a consolidar, en l'excel·lència, el model de cooperació descentralitzada, per mitjà de la incorporació de les anteriors propostes de caràcter estratègic i operatiu, amb característiques pròpies i orientat a la millora de la qualitat.  
  
3. El Pla Director de la Cooperació Valenciana 2014-2017  
Este pla director partix de la concepció que la cooperació descentralitzada és un procés que es du a terme a través del conjunt dels agents de la cooperació valenciana, en especial, per les organitzacions no governamentals per al desenrotllament, i les organitzacions socials i institucions democràtiques contraparts en els països socis. També concep la cooperació al desenrotllament com un procés bidireccional que ha de tindre en compte els aprenentatges i les iniciatives d'estos països en el desenrotllament de la seua política de cooperació internacional.  
  
3.1. Marc normatiu del Pla Director de la Cooperació Valenciana 2014-2017  
El referent normatiu bàsic per a la cooperació valenciana és la Llei 23/1998, de 7 de juliol, de Cooperació Internacional per al Desenrotllament, la qual ordena el règim jurídic de la política espanyola de cooperació internacional per al desenrotllament, entesa esta com «el conjunt de recursos i capacitats que l'Estat espanyol posa a disposició dels països en via de desenrotllament, a fi de facilitar i impulsar el seu progrés econòmic i social, per a contribuir a l'eradicació de la pobresa en el món en totes les seues manifestacions».  
A la Comunitat Valenciana és la Llei 6/2007, de 9 de febrer, de la Generalitat, de la Cooperació al Desenrotllament de la Comunitat Valenciana, anteriorment esmentada, la norma que establix els principals eixos d'actuació en matèria de cooperació al desenrotllament, solidaritat internacional i defensa i promoció dels drets humans.  
Esta llei establix que correspon al Consell, per iniciativa de la conselleria competent en matèria de cooperació al desenrotllament i amb l'informe previ del Consell Valencià de Cooperació al Desenrotllament, aprovar el pla director de la cooperació valenciana, que serà remés posteriorment a les Corts per al seu coneixement.  
  
3.2. Marc de referència del Pla Director de la Cooperació Valenciana 2014-2017  
El Pla Director 2014-2017 es fonamenta en la Declaració Universal dels Drets Humans aprovada per l'Assemblea General de les Nacions Unides en 1948, així com altres convencions i tractats de les Nacions Unides i els huit convenis fonamentals de l'Organització Internacional del Treball (OIT), que formen part dels objectius de l'Agenda del Treball Decent.  
Com a eix vertebrador d'este Pla Director 2014-2017, es troben els huit objectius de la Declaració del Mil·lenni de Nacions Unides que, a pesar de la complexitat per a la seua consecució i avanços, constituïxen per a la Generalitat un marc de referència per a l'eradicació de la pobresa en l'àmbit mundial.  
En este sentit, este pla director assumix els principis que formen part del concepte de desenrotllament humà sostenible, plasmat de forma concreta en la Declaració del Mil·lenni i els seus objectius de desenrotllament, i que centra l'objectiu de les polítiques de desenrotllament en la lluita per a eradicar la pobresa. Així mateix, i en virtut del principi constitucional d'unitat d'acció exterior, assumix els principis derivats de la Llei 23/1998, de 7 de juliol, de Cooperació Internacional per al Desenrotllament.  
Igualment, assumix els objectius europeus de desenrotllament establits en el Consens Europeu sobre el Desenrotllament, adoptat per la Comissió Europea, el Parlament Europeu i els Estats membres en 2006, i que es basa en una visió integral del desenrotllament que inclou els drets humans, el bon govern i els aspectes econòmics, socials, polítics i mediambientals del desenrotllament.  
D'altra banda, el Pla Director de la Cooperació Valenciana 2014-2017 manté el reconeixement que la pluralitat d'actors en l'àmbit de la cooperació al desenrotllament existents a la Comunitat Valenciana contribuïxen a una major riquesa de les intervencions, sent les persones el centre de les accions de desenrotllament.  
Finalment, la política de la Generalitat en matèria de cooperació al desenrotllament, a través d'este pla director, fa seus els principis de la Declaració de París (2005), i l'Agenda per a l'Acció d'Accra (2008), els compromisos assumits en el Consens de Monterrey de 2002 i en la Declaració de Doha (2008) i amb els objectius i els principis del Consens Europeu sobre Desenrotllament (2006), els huit convenis fonamentals de l'OIT, que formen part dels Objectius de l'Ajuda del Treball Decent, a més del Pacte Valencià contra la Pobresa, firmat en 2009 per tots els partits amb representació en les Corts Valencianes.  
  
4. Principis rectors de la cooperació valenciana  
El Pla Director 2004-2007 va ser el primer document de planificació estratègica de la cooperació valenciana i la constatació del compromís del Consell de la Generalitat d'incrementar notablement els fons destinats a la cooperació internacional i incorporar els criteris de qualitat que demanava la societat valenciana, el qual anticipava un model propi de cooperació descentralitzada.  
La Llei 6/2007, de 9 de febrer, de la Generalitat, de la Cooperació al Desenrotllament de la Comunitat Valenciana, constituïx el marc de referència per a establir les accions del Consell en l'àmbit de la cooperació internacional al desenrotllament en els pròxims anys, com a política social pública, a fi de contribuir al compromís d'assolir els objectius de desenrotllament del mil·lenni establits en la Declaració de la Cimera del Mil·lenni, aprovada per l'Assemblea General de Nacions Unides l'any 2000.  
El Pla Director 2008-2011 va desplegar el que disposa l'article 7 de la Llei 6/2007, i establí, per a este període, les previsions normatives, el marc estratègic de la cooperació valenciana (objectius i prioritats), les seues modalitats i instruments, la presència i la col·laboració de tots els agents socials implicats i el marc general pressupostari, dirigit a promoure el desenrotllament dels pobles empobrits i especialment en el compliment dels objectius de desenrotllament del mil·lenni, considerant la igualtat de la dona com a eix transversal de tot projecte de cooperació al desenrotllament.  
Este Pla Director de la Cooperació Valenciana 2014-2017 desplega igualment el que disposa l'article 7 de la Llei 6/2007, i establix, així mateix, que les actuacions de la cooperació valenciana es desenrotllen en el marc d'un ampli consens i col·laboració de tots els agents socials implicats a la Comunitat Valenciana, en particular, i amb el coneixement i suport de la ciutadania valenciana, en general.  
  
5. Objectius generals i específics  
  
5.1. Determinació d'objectius  
Tenint en compte els objectius de referència establits en l'article 4 de la vigent Llei de Cooperació al Desenrotllament de la Comunitat Valenciana, i després de l'experiència del cicle programàtic anterior, este pla director per al període 2014-2017 establix els objectius següents:  
A. Objectiu general  
La cooperació per al desenrotllament que durà a terme la Generalitat s'orientarà a propiciar l'eradicació de la pobresa, i contribuirà tant al desenrotllament integral de les persones, pobles i països empobrits, com a la conscienciació i al compromís responsable de la societat valenciana en esta urgent tasca. Tot això a través d'una política de cooperació transformadora, coordinada i coherent, adoptada des d'un enfocament de promoció dels drets que tendisca a l'apoderament dels sectors exclosos.  
  
  
B. Objectius específics  
Per a avançar cap a eixe objectiu general, este pla director establix els objectius específics següents:  
1. Contribuir al desenrotllament humà i sostenible de les comunitats que viuen en condicions de pobresa, exclusió social o són víctimes de violacions dels drets humans a través de programes i projectes orientats a la millora de les seues oportunitats i condicions de vida.  
2. Promoció d'una societat valenciana sensible i compromesa amb la cooperació per al desenrotllament, fomentant comportaments, en la ciutadania, responsables en consum ètic i ecològic, comerç just, finances ètiques i una cultura general de respecte i tolerància a les persones, l'equitat de gènere i el respecte pel medi ambient.  
3. Foment de la implicació de les organitzacions i institucions valencianes en les tasques de la cooperació al desenrotllament i sensibilització i educació.  
4. Consolidació i millora d'un model de cooperació basat en instruments eficaços, que faciliten la intervenció en diferents modalitats (desenrotllament, acció humanitària, educació i sensibilització social), delimitant prioritats des del punt de vista geogràfic, sectorial i transversal, i amb una gestió orientada cap a resultats (GpRD), amb un enfocament de qualitat.  
5. Enfortir institucionalment els agents de la cooperació valenciana, afavorint la formació de recursos humans especialitzats i incentivant de forma creixent el treball en xarxa.  
6. Potenciar l'avaluació com a instrument de transparència que, així mateix, contribuïx a l'aprenentatge per part de tots els actors de la cooperació. Tot això amb un compromís constant de millorar la qualitat de les intervencions i la promoció de bones pràctiques en matèria de col·laboració.  
La consecució d'estos objectius es materialitzaran a través de les distintes prioritats (horitzontals, sectorials, geogràfiques, etc.).  
  
5.2. Prioritats horitzontals  
S'entenen per prioritats horitzontals aquelles perspectives que han d'estar presents en totes i cada una de les intervencions de la Generalitat i que denominarem enfocaments transversals.  
Seran prioritats horitzontals d'este pla director les següents:  
  
1. Enfocament de desenrotllament humà en la lluita contra la pobresa extrema per a millorar les oportunitats, prioritàriament, del segment més pobre de la població  
D'acord amb les definicions elaborades en els diferents informes dels programes de Nacions Unides per al desenrotllament, s'entén el desenrotllament humà com un procés d'ampliació de les opcions i oportunitats de tots els éssers humans, tant de les generacions actuals com de les futures.  
El desenrotllament humà se centra a ampliar les capacitats humanes perquè totes les persones puguen triar lliurement el que desitgen ser i fer. Perquè això siga realitat les persones han de disposar de recursos i d'un accés real als servicis socials prioritaris. En definitiva, han d'arribar a tindre el control sobre les seues vides.  
Este pla director manté l'aposta, ja plantejada en l'anterior pla director, pel desenrotllament humà i així establix com el seu objectiu central la lluita contra la pobresa humana, entesa com la falta d'oportunitats o opcions per a triar motivada per causes polítiques, culturals, econòmiques, de salut, d'educació, etc. En este sentit les estratègies contra la pobresa extrema han d'abordar la garantia de drets per mitjà d'intervencions que milloren la qualitat de vida de les persones en situació de vulnerabilitat.  
  
  
2. Enfocament dels drets humans, especialment en l'àmbit de la infància  
L'enfocament basat en drets és complementari i reforça l'enfocament del desenrotllament humà, tal com l'Informe de Desenrotllament Humà de Nacions Unides ja assenyalava l'any 2000. L'enfocament basat en drets, seguint la definició de l'Alt Comissionat de Nacions Unides per als Drets Humans (OCHCR, 2006), implica que els objectius de desenrotllament són consubstancials amb la plena realització dels drets humans de totes les persones. Este enfocament partix de la universalitat dels drets humans -comprén els drets civils, polítics, econòmics, socials, i culturals- la seua indivisibilitat i interdependència i està dirigit a promoure la defensa dels drets humans per a totes les persones, amb especial incidència en els col·lectius més vulnerables.  
  
El Pla Director 2008-2011 ja reconeixia la defensa de la diversitat cultural com un imperatiu ètic i un dret humà que ha de ser la base irreemplaçable per a una convivència pacífica, per la qual cosa les actuacions de la cooperació valenciana continuaran promovent el multiculturalisme i el respecte a la identitat, amb especial èmfasi en el reconeixement dels valors i la cultura indígena.  
En este context, cal continuar incidint en el fet que les intervencions adopten un enfocament de promoció de la diversitat cultural, i fomentar les oportunitats i capacitats culturals materials i immaterials de persones i comunitats.  
  
3. Enfocament de gènere en desenrotllament  
La idea d'integrar l'enfocament de gènere com a element transversal de les intervencions de cooperació al desenrotllament és un compromís internacional adquirit en la Declaració i Plataforma d'Acció de Beijing (1995), referent ineludible, quant a gènere, en la cooperació al desenrotllament.  
La cooperació valenciana treballarà des de la transversalitat i des d'iniciatives en matèria de gènere, articulant de manera estratègica les accions que s'impulsen des d'altres sectors i que contribuïsquen al fet que les dones aconseguisquen de manera efectiva el ple exercici dels seus drets, assumint l'enfocament gènere en desenrotllament (GED), com també el consens internacionalment per a aconseguir la igualtat efectiva entre dones i hòmens.  
  
4. Enfocament de sostenibilitat ambiental  
La Declaració de Río (1992) comporta una nova manera de concebre el desenrotllament, manera que no pot obviar l'interés pel medi ambient. Expressa amb claredat que els éssers humans tenen dret a viure en un entorn saludable i les generacions futures també tenen dret a heretar-ho. Les successives «cimeres» que s'han realitzat incidixen en la necessitat d'un esforç per part dels governs i de la societat a preservar el medi ambient i modificar els patrons de consum i producció que resulten ambientalment insostenibles.  
L'eix d'este enfocament és millorar la qualitat de vida de l'ésser humà i contribuir a la protecció i conservació del medi ambient com a factor indispensable de sostenibilitat en qualsevol procés de desenrotllament i satisfer les necessitats actuals sense comprometre les de les generacions futures.  
  
5.3. Prioritats sectorials  
S'entenen per prioritats sectorials el conjunt d'accions amb característiques comunes que determinen un àmbit específic d'intervenció.  
  
Seran prioritats sectorials en este pla director les següents:  
  
1. Estratègia sectorial u: promoure i enfortir la governabilitat democràtica  
L'any 2003, la Comissió Europea va elaborar una comunicació sobre governabilitat democràtica que va ser adoptada pel Consell i en la qual definix la governabilitat com «l'habilitat de l'Estat per a servir els seus ciutadans. Fa referència a les regles, processos i comportaments a través dels quals s'articulen els interessos, es gestionen els recursos i s'exercix el poder en la societat. A pesar de ser un concepte obert i ampli, la governabilitat és un aspecte rellevant en relació amb el gran nombre d'aspectes que atén sobre el funcionament de qualsevol societat i sistemes polítics i socials. Es pot descriure com una mesura bàsica d'estabilitat i d'exercici d'una societat».  
Este concepte va ser ampliat en la Comunicació sobre Governabilitat en el Consens Europeu de Desenrotllament (YCO 0366) 421 que reconeix expressament el dret dels ciutadans a tindre un camí que conduïsca cap al desenrotllament sostenible, i centra l'atenció no sols sobre el rendiment de les institucions sinó també sobre la dèbil legitimitat que tenen estes si no garantixen l'accés a determinats servicis bàsics, el reconeixement dels drets polítics, el reconeixement exprés de la igualtat de gènere com un element troncal de la governabilitat democràtica, o la seguretat que prové del respecte i la garantia universal dels drets humans.  
En este sentit, en el Pla Director de Cooperació Valenciana 2014-2017 adquirix més importància l'enfortiment de la legitimitat democràtica a través de la participació ciutadana, l'impuls dels drets socials i les garanties de seguretat per a l'exercici de les llibertats. Tot això a partir d'un model de governabilitat democràtica que responga a les necessitats reals dels ciutadans més que a l'evolució formal de les institucions, ja que la bona governança en l'àmbit local és necessària per a aconseguir un desenrotllament sostenible i equitatiu, atés que crea les condicions perquè els processos de desenrotllament siguen inclusius, flexibles i eficaços.  
  
Objectiu general: promoure l'establiment, consolidació o extensió de democràcies reals que servisquen a la ciutadania i que promoguen la participació d'esta sense cap tipus de discriminació, augmentant els nivells de qualitat de la gestió local i del desenrotllament ciutadans.  
  
  
Objectius específics:  
OE 1. Donar suport i enfortir la participació democràtica, la concertació i el diàleg amb un enfocament de gènere, especialment en l'àmbit local.  
OE 2. Apoderar les comunitats perquè, de forma creixent, es convertisquen en protagonistes del seu desenrotllament.  
OE 3. Donar suport a la generació de capacitats institucionals de les organitzacions de la societat civil.  
OE 4. Donar suport a la generació de capacitats del personal tècnic i polític de les institucions descentralitzades.  
OE 5. Difondre els valors democràtics entre les societats dels països amb què es coopera.  
OE 6. Fomentar la sensibilització i el respecte sobre els drets humans.  
  
2. Estratègia sectorial dos: garantir la cobertura de drets econòmics i socials: educació, salut maternofilial i salut comunitària, accés a l'aigua potable i sanejament bàsic, seguretat i sobirania alimentària, vivenda i infraestructures socials i energia sostenible  
  
La primera estratègia sectorial que desenrotlla este pla director contribuïx a garantir la cobertura dels drets econòmics, socials i culturals en els àmbits dels servicis socials bàsics, l'educació, la salut, accés a aigua potable, vivenda i seguretat alimentària, des d'un enfocament basat en drets i en línia amb el que establix la Declaració del Mil·lenni.  
  
La cobertura de servicis socials bàsics, en especial en els països menys avançats i amb índexs de desenrotllament humà baixos, com són l'educació, la salut, l'accés a l'aigua potable i el sanejament, són drets consagrats en la Declaració Universal dels Drets Humans. La Cimera de Copenhaguen de 1995 va incidir en la importància que tenen els servicis socials bàsics, i va adquirir el compromís, tant per part dels donants com dels receptors de l'ajuda, de destinar el 20 % del total de l'Ajuda Oficial al Desenrotllament i el 20 % del pressupost nacional, respectivament, al finançament d'estos servicis.  
  
Este pla director assumix com a objectiu que, al final del seu període de vigència, el 20 % de la cooperació valenciana al desenrotllament es destine als països menys avançats (PMA).  
D'altra banda, els objectius de desenrotllament del mil·lenni dediquen una bona part del seu contingut a establir propòsits de compliment concrets en matèria de servicis socials bàsics. La Comunitat Valenciana compta amb experiència en matèria de cooperació al desenrotllament internacional per a la prestació de servicis socials bàsics, atés que ha posat en marxa experiències d'èxit.  
D'altra banda, l'accés a l'energia és bàsic per al desenrotllament humà (perquè assegura un nivell adequat d'alimentació, salut, educació...). Actualment gran part de la població mundial no té accés a l'energia. Les energies renovables haurien de ser la base d'un nou model energètic; energies renovables que exercixen un important paper en els programes de cooperació al desenrotllament.  
  
Objectiu general: garantir la cobertura dels drets econòmics, socials i culturals en els àmbits d'educació, salut, accés a aigua potable, el sanejament bàsic, vivenda i infraestructures socials i seguretat i sobirania alimentària de les poblacions amb què es coopera, amb un enfocament de drets i amb un horitzó de sostenibilitat.  
  
Objectius específics  
En educació:  
OE 1. Contribuir a la cobertura educativa de totes les persones, especialment en els cicles d'educació Primària i Secundària.  
OE 2. Enfortir mecanismes que garantisquen una educació inclusiva, gratuïta i amb equitat de gènere. Garantir que l'accés universal a l'educació comprenga els pobles indígenes, les àrees rurals, l'accés de les minories ètniques, religioses i culturals.  
OE 3. Millorar la qualitat educativa, incidint en projectes de formació del professorat, millora del salari dels docents, millora de les infraestructures i dels materials educatius.  
  
En salut:  
OE 1. Contribuir a l'accés universal als servicis de salut públics o amb vocació de servici públic, reforçant models que asseguren l'equitat i no discriminació per raons de sexe, raça, ètnia, accessibilitat geogràfica, econòmica i d'accés a la informació.  
OE 2. Incidir de manera especial en la prevenció i el tractament de malalties més prevalents entre les poblacions vulnerables, afavorir processos de formació de personal sanitari, millora de les infraestructures i equipaments i altres estratègies tendents a previndre i reduir l'impacte d'estes malalties.  
  
En aigua i sanejament:  
OE 1. Garantir l'accés a l'aigua potable segura i de qualitat i al sanejament bàsic per a les poblacions vulnerables.  
OE 2. Potenciar sistemes de gestió apropiada i sostenible en els servicis de l'aigua i sanejament, i assegurar la participació efectiva de la comunitat en estos.  
  
En vivenda i infraestructures socials:  
OE 1. Contribuir a l'accés de totes les famílies a una vivenda digna.  
  
OE 2. Donar suport a l'ordenació territorial i urbanística sostenible que afavorisca la disminució de riscos i vulnerabilitats dels assentaments urbans.  
OE 3. Col·laborar amb institucions públiques i de la societat civil en la construcció o manteniment d'infraestructures que es consideren imprescindibles per a la prestació de determinats servicis socials bàsics.  
  
OE 4 Donar suport a intervencions i oferir suport per a incentivar el desplegament i ús d'energies renovables en servicis energètics domèstics, productius i de servicis.  
  
En seguretat i sobirania alimentària:  
OE 1. Promoure projectes sostenibles als xicotets agricultors i les xicotetes productores vinculats a la producció d'aliments, o bé a la millora de les vies de distribució d'estos, a fi d'assegurar uns nivells mínims de nutrició, especialment en els segments de població més vulnerables.  
OE 2. Promoure l'accés a l'aigua de reg en el desenrotllament agrícola.  
OE 3. Promoure l'accés a la terra i a la propietat d'esta, de manera equitativa entre hòmens i dones.  
  
3. Estratègia sectorial tres: millorar l'accés a uns mitjans de vida sostenibles i reducció de la pobresa  
Esta estratègia es basa en els principis de sostenibilitat, apropiació i governança democràtica, i ha de propiciar accions que aporten equitat, inclusió social, treball decent i mitjans de subsistència per a la societat, sempre des d'un enfocament de respecte i protecció als drets humans i fent front als nous reptes i desafiaments globals que aborden les qüestions de béns públics i reptes de nova governança mundial, tractant d'eliminar la pobresa i combatent la desigualtat.  
Tant la teoria com l'experiència internacional revelen que és difícil que un país mantinga un procés continuat de desenrotllament i de reducció de la pobresa si no s'assenta en una contínua ampliació de les seues capacitats, orientades a la consecució d'una vida plena i d'acord amb els drets humans, econòmics, socials i laborals. Al seu torn, si es vol avançar en eixe procés, és necessari crear les condicions perquè part de les iniciatives creatives de la societat es transformen en emprenedories aptes per a posar en ús els potencials productius dels pobles i aportar valor i benestar a la societat.  
A més, disposar d'ocupacions i condicions de treball decents és clau per a aconseguir un adequat desenrotllament social i econòmic sostenible, passant per la promoció de «llocs de treball verds», la reducció del treball precari i sense protecció, la defensa del dret d'associació, la no-discriminació i l'abolició del treball infantil.  
La política de gènere té un caràcter de doble prioritat per a la cooperació al desenrotllament valenciana, ja que és una prioritat horitzontal i també una prioritat sectorial específica, tal com estava previst en l'anterior pla director per al període 2008-2011, i refermar els compromisos internacionals més importants quant a gènere en el desenrotllament: Declaració i Plataforma per a l'Acció de Beijing, el Pla d'Acció del Caire i els objectius de desenrotllament del mil·lenni.  
En esta línia, apoderar econòmicament les dones és una part essencial dels seus drets. La Plataforma per a l'Acció de Beijing compromet els governs a «buscar i implementar polítiques macroeconòmiques i sectorials sòlides i estables que estiguen pensades i monitorades amb la participació plena i equitativa de les dones, encoratjar un creixement econòmic ampli sostingut, atendre les causes estructurals de la pobresa i dirigir-se cap a l'eradicació de la pobresa i la reducció de la desigualtat de gènere?».  
Des del punt de vista econòmic, el Banc Mundial i altres entitats han mostrat que, si s'augmenta l'accés de les dones a una educació de qualitat, a ocupacions justes, a la terra i a altres recursos, es contribuirà al creixement inclusiu, al desenrotllament sostenible i a la prosperitat a llarg termini.  
En eixa línia s'aposta per fomentar el treball decent, tal com ho preveu l'Organització Internacional del Treball, és a dir, aquella labor que resumix les aspiracions de la gent durant la seua vida laboral. Això significa disposar d'oportunitats en un treball que siga productiu i que produïsca un ingrés digne, seguretat en el lloc de treball i protecció social per a les famílies, millors perspectives de desenrotllament personal i integració a la societat, llibertat perquè la gent expresse les seues opinions, organització i participació en les decisions que afecten les seues vides, i igualtat d'oportunitat i tracte per a totes les dones i hòmens.  
  
En eixe sentit, s'aposta per donar suport a la creació i consolidació d'emprenedories d'acord amb objectius del Programa del Treball Decent de l'OIT, i donar suport a les iniciatives de comerç just i el consum responsable.  
  
Objectiu general: potenciar models productius que revertisquen en la millora de la qualitat de vida i les oportunitats de les famílies més vulnerables basats en un desenrotllament sostenible mediambientalment.  
  
Objectius específics:  
OE 1. Afavorir la creació i consolidació d'emprenedories sostenibles en contextos d'alta vulnerabilitat social.  
OE 2. Contribuir a la generació d'una cultura emprenedora, amb especial incidència en l'emprenedoria de caràcter cooperatiu.  
OE 3. Promoure estructures de suport específiques i accessibles per a emprenedories en col·lectius vulnerables: vies de comercialització, microcrèdit, capital llavor dins dels criteris de les finances ètiques i solidàries.  
OE 4. Donar suport a iniciatives de comerç just i, en general, totes aquelles tendents a fomentar un comerç local i global, nacional i internacional més equitatiu, que no atempte contra els drets fonamentals dels col·lectius més vulnerables.  
OE 5. Afavorir la producció i comercialització de productes de comerç just, amb especial interés en la certificació d'estos.  
OE 6. Fomentar la qualificació i la millora de les capacitats i competències laborals i professionals.  
OE 7. Generar les condicions que permeten la defensa dels principis i drets fonamentals en el treball de l'OIT com a base d'un treball decent.  
  
OE 8. Donar suport a accions que fomenten la coresponsabilitat d'hòmens i dones en el treball domèstic i cura de les persones dependents.  
OE 9. Promoure el desenrotllament local, entés com el procés que permet potenciar un espai geogràfic immediat des del compromís i la participació de tota la comunitat.  
  
4. Estratègia sectorial quatre: millorar la gestió de la cooperació valenciana a través d'enfocaments de qualitat  
D'acord amb les conclusions de l'avaluació de l'anterior Pla Director de Cooperació al Desenrotllament 2008-2011, i a pesar de les millores que hi han hagut, la cooperació valenciana continuarà impulsant millores en la coherència i la qualitat de la seua gestió.  
La cooperació cientificotècnica pot tindre un paper molt important ja que la formació superior, la tecnologia i la innovació són elements que incidixen de manera directa en el creixement econòmic i, per tant, en el desenrotllament dels més desfavorits.  
L'harmonització de la cooperació valenciana, en el sentit de la seua coordinació i complementarietat amb les actuacions d'altres agents i actors de cooperació, és un element assumit com a principi de qualitat en este pla director. Per a la seua posada en pràctica, la cooperació al desenrotllament valenciana buscarà la complementarietat i la coordinació amb la cooperació espanyola, amb la cooperació duta a terme per altres comunitats autònomes i amb la cooperació promoguda pels ens locals de la Comunitat Valenciana.  
Al seu torn el sistema universitari valencià exercix un paper fonamental en l'Educació per al Desenrotllament i la Investigació, Innovació i Estudis sobre el Desenrotllament, per la qual cosa la investigació de nivell universitari i la seua aplicació, pot ajudar a millorar la qualitat i la gestió dels projectes.  
  
Objectiu general: afavorir l'enfortiment de les capacitats dels agents de la cooperació valenciana, i dels processos de participació, així com promoure una cultura de l'avaluació.  
  
Objectius específics:  
OE 1. Enfortir la participació dels agents de desenrotllament en la cooperació valenciana.  
OE 1.1. La participació del conjunt d'agents de cooperació valenciana es considera un element central d'este pla director. Es farà especial insistència a consolidar i enfortir el Consell Valencià de Cooperació al Desenrotllament com a òrgan, de major rellevància, en l'àmbit de la participació, negociació i consens de la política de cooperació valenciana. Per a això, es prestarà una especial atenció a la necessitat de coordinació entre les administracions autonòmica i local, per mitjà de l'adequació de la composició del Consell Valencià a la realitat dels agents de la cooperació descentralitzada valenciana, i a l'impuls de les seues funcions bàsiques, a més d'obrir nous espais per al diàleg i l'intercanvi bilateral entre la Generalitat i els altres agents de la cooperació valenciana.  
  
OE 1.2. Impulsar i consolidar comissions o grups de treball i dotar-los de caràcter permanent.  
OE 1.3. Difondre els avanços i els acords del Consell Valencià de Cooperació al Desenrotllament, i de les comissions o grups de treball, cap al conjunt dels agents de la cooperació valenciana.  
OE 2 Promoure l'enfortiment de les capacitats, i de la gestió, del conjunt dels agents de cooperació valenciana al desenrotllament  
OE 3. Promoure i enfortir investigacions (projectes de final de grau, treballs finals de màster i programes de doctorat) en l'àmbit de la innovació social dirigits a proposar la generació de nous esdeveniments específics en matèria de cooperació al desenrotllament, i dinàmiques d'actuació per a tots aquells actors i agents que treballen en l'àmbit de la cooperació descentralitzada al desenrotllament.  
OE 4. Promoure i consolidar estudis de postgrau, d'especialitat i de màster, en matèria de cooperació al desenrotllament, solidaritat i defensa i promoció dels drets humans, en col·laboració amb les universitats valencianes.  
OE 5. Promoure la coordinació i la complementarietat de la cooperació valenciana al desenrotllament.  
OE 6. Mantindre el foment de la professionalització de les persones cooperants valencianes per mitjà de la convocatòria pública de beques per a la realització de pràctiques professionals en matèria de cooperació internacional al desenrotllament.  
OE 7. Promoure la sensibilització i l'educació per al desenrotllament com a ferramenta de canvi i foment del compromís social per la defensa dels valors que preconitza la cooperació al desenrotllament.  
OE 8. Impulsar, des de l'educació per al desenrotllament, la participació de tots els actors de la cooperació al desenrotllament en la definició de la nova agenda de desenrotllament post 2015, per a treballar des del consens en pro de l'eradicació de la pobresa en l'àmbit mundial.  
  
5.4. Prioritats geogràfiques: concentrar per a enfortir l'impacte de la cooperació valenciana  
El IV Pla Director de la Cooperació Espanyola 2013-2016 assenyala que la cooperació espanyola ha de fer passos endavant per a disminuir l'alt grau de dispersió en gran nombre de països, en múltiples fronts i ha d'augmentar els seus esforços per a ser més eficaç, per això cal també evitar l'excessiva fragmentació de les intervencions.  
D'acord amb estes premisses, el Pla Director de la Cooperació Valenciana 2014-2017 pretén aprofundir en la concentració geogràfica de la cooperació valenciana, tant en un nombre reduït de països prioritaris, com en una major concentració en l'àmbit subestatal.  
Les raons fonamentals per a esta concentració residixen en la necessitat d'enfortir, d'una banda, l'impacte de la cooperació valenciana en els països amb tradició de cooperació des de la Comunitat Valenciana i, d'altra banda, d'augmentar el suport a intervencions en els països menys desenrotllats, segons l'índex de desenrotllament humà ajustat per desigualtat (2013).  
Igualment, cal fer constar que tan important com la priorització geogràfica en conjunt, és l'esforç de focalització de l'acció de la Generalitat en cada un dels territoris prioritaris.  
No obstant la concentració geogràfica que dissenya este pla director, no impedirà l'actuació de la Generalitat en aquells territoris que requerisquen d'una intervenció immediata, ràpida i eficaç en situacions d'ajuda humanitària.  
Els criteris objectius que han servit de base a l'elecció dels països i territoris prioritaris durant la vigència d'este Pla Director 2014-2017, han sigut els següents:  
Índex de desenrotllament humà ajustat per desigualtat.  
Import de l'ajuda oficial al desenrotllament que destina la Generalitat.  
Nombre d'organitzacions no governamentals per al desenrotllament (ONGD) valencianes que han mantingut o mantenen intervencions en el país receptor de l'ajuda oficial al desenrotllament valenciana.  
  
1. Països i territoris prioritaris durant la vigència del Pla Director 2014-2017:  
Carib: Haití  
Amèrica Central: el Salvador, Guatemala i Nicaragua  
Amèrica del Sud: Bolívia i Paraguai  
Nord d'Àfrica: el Marroc  
Àfrica subsahariana: Burkina Faso, Moçambic i Senegal  
Magrib: campaments de refugiats sahrauís.  
Àsia: l'Índia.  
Orient Mitjà: territoris palestins i població refugiada.  
D'altra banda, s'ha de considerar i coordinar el tancament progressiu dels programes en països que no són considerats com a prioritaris en este Pla Director de la Cooperació Valenciana per al Període 2014-2017, i això implica donar suport temporalment als processos de tancament responsable (finalització i tancament de projectes de cooperació assumint responsabilitats de manteniment i seguiment de projectes i programes en marxa, etc.), en els països d'atenció específica durant el període 2014-2015 que s'enumeren en el punt següent.  
  
2. Països d'atenció específica temporal durant el període 2014-2015  
Carib: República Dominicana  
Amèrica: Colòmbia, Equador i Perú.  
Àfrica: Ruanda  
  
5.5. Altres prioritats de la política de la Generalitat en matèria de cooperació internacional per al desenrotllament  
S'han de prioritzar aquells projectes d'entitats la seu estatutària, seu central o delegació permanent dels quals es trobe dins del territori de la Comunitat Valenciana, demostren una implantació real i sostinguda en el temps en la societat valenciana, així com d'aquelles entitats la capacitat de gestió i l'estructura de les quals a este efecte haja quedat acreditada, a través de l'adequada realització dels projectes i del correcte compliment de les obligacions que provenen de la percepció de subvencions del programa de cooperació internacional per al desenrotllament de la Generalitat en anys anteriors.  
  
5.6. Distribució estimativa de l'ajuda oficial al desenrotllament en el Pla Director de la Cooperació Valenciana 2014-2017  
La distribució estimativa del pressupost del Pla Director de la Cooperació Valenciana 2014-2017 ha de continuar donant importància a la satisfacció de les necessitats bàsiques de les seues poblacions, però també a la realització de programes que possibiliten el seu desenrotllament humà, econòmic i social. Es tracta, en definitiva, de contribuir a la millora de les condicions de vida de les persones dels països on treballe la cooperació valenciana, promovent un desenrotllament que possibilite l'objectiu final que és que la nostra cooperació ja no siga necessària.  
Amb l'objectiu d'aconseguir el marc pressupostari establit en la legislació autonòmica valenciana vigent en matèria de cooperació internacional al desenrotllament, la Generalitat es compromet, en la mesura que les circumstàncies econòmiques ho permeten, a propiciar els mecanismes que permeten avançar i progressar cap a la consecució d'estos.  
  
S'establixen els compromisos següents de distribució pressupostària, sempre amb caràcter indicatiu o orientatiu, durant els quatre anys de vigència del Pla, en la distribució de l'ajuda oficial al desenrotllament de la Generalitat:  
El 70 % dels recursos es destinaran a finançar projectes de desenrotllament.  
El 15 % dels recursos es destinaran a finançar ajudes d'emergència i humanitària.  
El 15 % dels recursos es destinaran a finançar activitats d'educació per al desenrotllament i sensibilització social (incloent-hi la relativa a comerç just); per a la formació de cooperants i voluntaris valencians que col·laboren en programes de desenrotllament; per a la investigació en els avantatges comparatius, en el valor afegit i les noves oportunitats de la cooperació valenciana, així com en els instruments de la cooperació valenciana.  
Es limita a un màxim del 20 % dels fons de cooperació la quantitat que s'assigna a subvencions nominatives.  
  
5.7. Instruments, modalitats i procediments  
Segons la legislació autonòmica valenciana vigent en matèria de cooperació internacional al desenrotllament, l'activitat de la Generalitat en matèria de cooperació al desenrotllament es podrà dur a terme, entre altres, per mitjà dels instruments següents:  
La cooperació econòmica.  
La cooperació tècnica.  
L'educació per al desenrotllament i la sensibilització social.  
L'acció humanitària.  
La investigació sobre el desenrotllament i la formació especialitzada.  
Altres instruments.  
Per a la consecució de les finalitats establides en el pla director, la Generalitat se servirà dels procediments següents per a la concessió de subvencions depenent de l'instrument de cooperació que s'utilitze:  
  
1. La cooperació econòmica  
En matèria de cooperació internacional per al desenrotllament, la modalitat de projectes de desenrotllament és la que engloba el conjunt d'intervencions sobre el terreny que es promouen en algun dels sectors enumerats en l'apartat relatiu a les prioritats sectorials: necessitats socials bàsiques, govern i societat civil, suport a processos productius i de generació d'ingressos, dona i desenrotllament, medi ambient, promoció i defensa dels drets humans, defensa de la identitat cultural i promoció dels pobles indígenes.  
Durant el període de vigència de l'anterior Pla Director 2008-2011, la cooperació econòmica ha sigut la modalitat que més recursos econòmics ha destinat i així continuarà sent durant els anys de vigència d'este Pla Director 2014-2017.  
Els projectes de desenrotllament estaran orientats a processos que siguen viables des d'un punt de vista institucional, sociocultural, economicofinancer, tecnològic i mediambiental. Hauran de ser coherents amb les polítiques de cooperació tant del donant com del receptor i han d'integrar de manera equilibrada i coherent totes les prioritats transversals que s'han exposat. Tot això, amb una lògica orientada al desenrotllament sostenible.  
En matèria de cooperació internacional per al desenrotllament cal utilitzar els procediments següents:  
Les subvencions tramitades pel procediment ordinari de concurrència competitiva, per mitjà de convocatòria pública i periòdica.  
Convenis de cooperació per al desenrotllament. Este instrument considerarà únicament, i de forma excepcional, actuacions singulars motivades per les especials característiques de la intervenció que s'ha de finançar, en coherència amb l'estratègia general de l'organització o organitzacions promotores, i basant-se en una aposta pel treball a mitjà i a llarg termini d'acord amb les directrius, d'este pla director.  
Este procediment arreplegarà actuacions de gran impacte basades en les estratègies d'este tercer pla director, i desenrotllades per ONGD que complisquen criteris de capacitat, solvència tècnica, financera i operacional i el grau d'implantació de les quals en la zona geogràfica d'actuació siga suficient i/o es considere estratègic consolidar.  
Els projectes inclouran obligatòriament una estratègia d'educació per al desenrotllament i/o de sensibilització que incidisca en la societat valenciana. Esta estratègia ha d'estar en consonància amb el que establix l'estratègia en educació per al desenrotllament. Així mateix, serà obligatòria una avaluació d'impacte amb els seus corresponents mitjans de difusió posterior.  
Les organitzacions que accedisquen a este instrument no podran accedir a títol individual a altres instruments.  
S'informarà sobre els convenis subscrits, en este àmbit, per la Generalitat al Consell Valencià de Cooperació al Desenrotllament com a òrgan col·legiat superior de consulta i participació dels distints sectors i agents socials implicats en l'àmbit de la cooperació internacional al desenrotllament que actuen a la Comunitat Valenciana.  
  
2. La cooperació tècnica  
La cooperació tècnica es desenrotlla a través de:  
  
a) Programa de cooperació tècnica descentralitzada  
La cooperació descentralitzada té un potencial estratègic a través de la relació activa entre territoris i nivells de l'Administració pública, amb un important coneixement de la realitat dels processos de descentralització i governança local.  
Té instruments propis com l'intercanvi d'experiències i l'assistència tècnica com ara pràctiques habituals, i és necessari avançar en nous instruments que promoguen una política d'aprenentatge i el suport als governs d'àmbit regional o local.  
Les administracions públiques valencianes continuaran exercint un paper important en la prestació d'assistència tècnica a les administracions públiques dels països en desenrotllament. En este marc, el treball conjunt pot potenciar l'impacte en la consecució de resultats positius tant en la gestió de les seues competències com en la formació dels seus recursos humans.  
A més, la cooperació tècnica preveu la col·laboració en projectes que promoguen el reforç de les capacitats necessàries per a la consecució dels objectius de desenrotllament del mil·lenni, de persones i organitzacions implicades directament o indirectament en el desenrotllament humà sostenible dels territoris on s'intervé. Tot això a través de l'assessorament tècnic, la formació, la capacitació i la investigació aplicada i l'intercanvi i transferència de coneixement entre el conjunt dels agents de la cooperació internacional valenciana i dels països socis. Això últim incrementarà les actuacions economicoproductives, de transferència tecnològica, d'investigació o de sistematització, la qual cosa afavorirà este desenrotllament humà sostenible.  
  
b) Projectes de cooperació tècnica descentralitzada  
Són un instrument que té per objectiu impulsar accions, que puguen ser promogudes per les organitzacions no governamentals per al desenrotllament (ONGD) valencianes, universitats públiques Valencianes i instituts universitaris, associacions empresarials, organitzacions sindicals, governs locals o associacions de municipis de la Comunitat Valenciana, per al desenrotllament de projectes de cooperació tècnica internacional, que contribuïsquen a la solució dels reptes del desenrotllament i a l'enfortiment de les polítiques públiques del soci del Sud, als països en desenrotllament definits en este pla director.  
Les característiques d'este instrument són les següents:  
L'equip tècnic que duga a terme la intervenció estarà format per membres de l'entitat sol·licitant residents a la Comunitat Valenciana.  
  
El cofinançament de la Generalitat podrà arribar al 80 % del pressupost total.  
S'ha de partir de les necessitats de reforç de capacitats detectades pels socis locals.  
  
c) Acció directa en cooperació tècnica  
En el marc de la coherència en les polítiques i del reconeixement del potencial de les institucions de la Generalitat per a contribuir als processos de desenrotllament en els països socis, es reconeix la importància de les determinacions establides pel Consell, a través d'este pla director, en matèria de cooperació, així com la seua acció directa i, per tant, tal com es reflectix en les línies estratègiques d'este document, es promourà la contribució dels diferents departaments que conformen el sector públic valencià a les accions de cooperació al desenrotllament. Estes accions tindran els mateixos mecanismes de transparència que els altres instruments i es donarà compte al Consell Valencià de Cooperació al Desenrotllament de la seua execució i progrés.  
  
3. L'educació per al desenrotllament i la sensibilització social  
Seran objectius de l'educació per al desenrotllament i la sensibilització els següents:  
1. Fomentar una reflexió crítica sobre les causes de la desigualtat en el món i la relació d'interdependència de les societats i promoure valors entre la societat valenciana que impliquen canvis en les pautes de comportament i que repercutisquen en les societats del sud.  
2. Promoure i difondre els drets humans i formar sobre estos, i la seua violació, així com sobre la vulneració dels drets laborals en els països del Sud.  
3. Millorar la qualitat dels recursos pedagògics incorporant materials educatius de qualitat i reconeixements, que incorporen ferramentes pedagògiques noves adaptades als grups meta als quals van dirigides.  
  
L'àmbit de sensibilització abordarà tres camps diferenciats d'intervenció: 1) la sensibilització social i institucional en matèria de la declaració universal dels drets humans; 2) la formació i l'educació per al desenrotllament, i 3) el foment de comportaments responsables en consum, comerç just, finances ètiques i una cultura global de respecte a les persones, a l'equitat de gènere i al medi ambient. Tot això des del foment a la participació de tots els actors de la cooperació al desenrotllament en la definició de la nova agenda de desenrotllament post 2015, per a treballar des del consens en pro de l'eradicació de la pobresa en l'àmbit mundial.  
Els projectes d'educació per al desenrotllament s'han de dur a terme amb un ampli consens entre tots els agents i actors de la cooperació de la Comunitat, les administracions locals valencianes i, en particular, amb el coneixement i el suport de la ciutadania valenciana en general.  
  
La subvenció de projectes d'educació per al desenrotllament i sensibilització social es portarà a efecte per mitjà de convocatòria anual i pública seguint el procediment ordinari de concurrència competitiva.  
  
La Generalitat també podrà dur a terme actuacions directes pròpies o, si és el cas, en col·laboració amb organitzacions no governamentals per al desenrotllament (ONGD), amb xarxes o agrupacions d'ONGD, amb les universitats públiques valencianes, amb els ens locals o amb la Federació Valenciana de Municipis i Províncies, així com amb la resta d'agents i actors de la cooperació valenciana. Igualment, una ONGD a títol individual o agrupacions d'ONGD les podran realitzar, i es valorarà positivament la realització en col·laboració de diversos agents de la cooperació valenciana al desenrotllament.  
  
Finalment, es promourà la col·laboració amb la Coordinadora Valenciana d'ONGD i amb el Fons Valencià per la Solidaritat, a fi de donar suport al seu enfortiment institucional.  
  
4. L'acció humanitària  
La línia d'actuació prioritària de l'ajuda humanitària de la Comunitat Valenciana serà contribuir a la lluita contra la vulnerabilitat extrema, especialment de la infància i la dona, així com de la població desplaçada i refugiada, per a això es realitzaran accions que contribuïsquen a la millora de la capacitat i l'eficàcia de la resposta humanitària de la cooperació valenciana en coordinació amb l'estatal d'acord amb els principis de la bona donació humanitària (GHD, Good Humanitarian Donorship), i incorporar l'avaluació de projectes d'ajuda humanitària i la rendició de comptes de resultats sobre el que es realitza.  
  
La manera concreta de fer operatiu este instrument es fixarà en els convenis corresponents que, en tot cas, seguiran les orientacions de la GHD (Good Humanitarian Donorship). Els agents subjectes d'este instrument hauran de tindre la qualificació de l'Agència Espanyola de Cooperació Internacional per al Desenrotllament (AECID) que els acredita com a agents capaços de dur a terme accions estratègiques en matèria d'acció humanitària. És a dir, acreditar una experiència anterior mínima, capacitat d'intervenció suficient, especialització tècnica contrastada i que disposen de mesures que garantixen la independència, la seguretat i la pertinència de les intervencions, d'acord amb els criteris que establisca la Generalitat.  
En els pròxims quatre anys, seguirà impulsant-se la coordinació de les actuacions en este àmbit per mitjà del funcionament del Comité Permanent d'Acció Humanitària de la Comunitat Valenciana (CAHE), el qual assegurarà, si és el cas, l'actualització de la normativa que regula el Comité Permanent i el seu òrgan assessor per a millorar la representativitat i el seu funcionament i, a més, es posarà especial interés en què totes les intervencions de cooperació per al desenrotllament incloguen una adequada gestió de riscos, com a procés que incidix en la transformació i reducció de les condicions de riscos, actuant sobre les causes que els generen i sobre les conseqüències que tenen en la societat, una vegada que estos es traduïxen en situacions de tensió i inestabilitat sociopolítica, conflictes armats, desastres naturals, epidèmies i/o fam.  
  
Esta millora de qualitat hauria d'anar unida a una creixent especialització de la nostra acció humanitària sectorialment estimulant l'aprofundiment del saber fer i el valor afegit que cada actor puga donar al conjunt.  
Es mantindrà el suport, entre altres, a les accions humanitàries amb la població sahrauí i la població palestina.   
En la mesura que les possibilitats pressupostàries de la Generalitat ho permeten, s'establirà una convocatòria oberta a la qual es podran presentar sol·licituds de subvenció per a ajudes de reducció de riscos de desastres, emergència, postemergència i acció humanitària. Es regularà específicament esta modalitat que tindrà en compte que, per a concórrer-hi, les ONGD hauran de tindre la qualificació de l'Agència Espanyola de Cooperació Internacional per al Desenrotllament (AECID), acreditar una experiència anterior mínima, capacitat d'intervenció suficient i especialització tècnica contrastada.  
Igualment s'ha de considerar impulsar iniciatives, en l'àmbit de la sensibilització pública i en l'educació, que aprofundisquen més en els missatges sobre el perquè de les crisis, dels desastres, la realitat de l'ajuda en el terreny, les seues dificultats, etc.  
  
5. La investigació sobre el desenrotllament i la formació especialitzada  
Este tercer pla director també reconeix la importància de la formació i la investigació per al desenrotllament com a estratègia clau per a l'enfortiment institucional i la qualitat de la cooperació descentralitzada valenciana i per a la creació de professionals formats en cooperació al desenrotllament.  
Estes accions tindran com a agent preferent de col·laboració conjunta les universitats públiques valencianes. La manera concreta de fer operatiu este instrument es fixarà en els convenis corresponents, que en tot cas seguiran les orientacions d'este document.  
  
6. Altres instruments  
L'Administració autonòmica podrà subscriure convenis de col·laboració amb altres administracions públiques a fi de dur a terme projectes, en els quals es determinen les actuacions que s'han de desenrotllar en el context d'este pla director.  
S'ha de tindre en compte la possibilitat d'utilitzar, durant el període de vigència del Pla Director de la Cooperació Valenciana 2014-2017, qualssevol altres instruments que pogueren complementar els anteriors i que servisquen per a millorar la qualitat de l'ajuda, sempre dins de l'esperit de la legislació valenciana en matèria de cooperació al desenrotllament, i en consens amb els principals actors de la cooperació.  
Finalment, es referma el compromís per la utilització, en tots els casos, d'instruments d'ajuda no reembossable. En cap cas, l'actuació de la Generalitat respondrà interessos econòmics, comercials o d'investigació, o interessos particulars de les entitats promotores, que tracten d'instrumentalitzar esta ajuda cap a fins que no siguen els previstos en este Pla Director de la Cooperació Valenciana 2014-2017.  
  
  
6. Els agents de la Cooperació Internacional al Desenrotllament  
D'acord amb la llei vigent de cooperació al desenrotllament de la Comunitat Valenciana es consideren agents de la cooperació internacional les institucions i les entitats que tinguen els requisits següents:  
a) Constituir una organització amb personalitat jurídica i capacitat legal per a actuar d'acord amb la normativa vigent en l'àmbit de la cooperació internacional al desenrotllament.  
b) No tindre finalitat lucrativa.  
c) Tindre seu social o delegació permanent a la Comunitat Valenciana.  
d) Tindre entre les seues finalitats o com a objecte exprés, segons figure en els seus estatuts o document equivalent, la realització d'activitats de cooperació internacional al desenrotllament o d'acció humanitària.  
e) Disposar d'una estructura susceptible de garantir suficientment el compliment dels seus objectius.  
f) Respectar els principis, objectius i criteris d'actuació previstos en la legislació de referència  
Així mateix, la vigent llei de cooperació al desenrotllament possibilita la consideració com a agents de la cooperació les entitats que, per la seua naturalesa jurídica, posseïsquen finalitat lucrativa, encara que estes no podran rebre ajudes o subvencions computables com a cooperació valenciana al desenrotllament, No obstant això, podran contribuir, per mitjà de l'aportació dels seus recursos i la seua experiència, en els distints sectors de la seua activitat, sempre que acrediten prèviament les garanties exigides per les disposicions financeres i pressupostàries i es comprometen a no obtindre cap benefici de les seues actuacions en esta matèria.  
Es reconeixen, igualment, els agents de la cooperació internacional al desenrotllament com a interlocutors fonamentals de les administracions públiques en esta matèria, i esta interlocució es materialitza fonamentalment a través del Consell Valencià de Cooperació al Desenrotllament i les altres instàncies representatives de les organitzacions no governamentals de desenrotllament i altres agents de la cooperació.  
  
1. Organitzacions no governamentals per al desenrotllament (ONGD)  
La legislació actual reconeix les ONGD com un dels principals agents de la cooperació, tant en l'àmbit individual, com a través de les associacions o federacions que les agrupen. Per això, tindran una especial representació en el Consell Valencià de Cooperació al Desenrotllament.  
Així mateix, seran els principals destinataris de les ajudes del programa de cooperació i assessoraran l'Administració en les seues diferents polítiques i accions.  
D'altra banda, la cooperació valenciana comporta el necessari i continu procés de la professionalització i especialització del sector, de manera que els criteris de qualitat es compartisquen entre l'Administració i la resta dels agents, la qual cosa comporta augmentar la capacitació i la formació dels cooperants i els professionals de les organitzacions no governamentals i, amb això, la qualitat de les intervencions, no sols en la seua execució, sinó també en les tasques d'identificació, formulació i avaluació.  
Així, com ja s'ha assenyalat, la Generalitat promourà la seua formació, per mitjà de programes oficials de postgrau, programes de formació contínua, dotació de beques, seminaris, etc.  
  
2. Universitats públiques valencianes  
Les universitats públiques valencianes constituïxen el principal interlocutor de l'Administració valenciana en matèria de formació de recursos humans, generació de coneixement especialitzat i investigació al desenrotllament i transferència a més d'aportar fons propis a la cooperació a través del cofinançament de projectes.  
Per això, durant els pròxims anys s'enfortiran, en especial, els mecanismes de coordinació amb les universitats públiques valencianes i es potenciaran, igualment, les accions desenrotllades conjuntament o a través de les universitats.  
Al mateix temps, s'intensificarà el treball i cooperació entre les universitats públiques valencianes i altres actors de la cooperació valenciana, especialment a través del Consell Valencià de Cooperació al Desenrotllament.  
  
3. Organitzacions sindicals  
Els sindicats, a través de les ONGD pròpies, han dut a terme una important labor en l'àmbit de la cooperació al desenrotllament, principalment per mitjà de la defensa i promoció dels drets laborals dels treballadors dels països empobrits i la prevenció de la seua explotació, però també en la igualtat de gènere, l'educació, la sensibilització i altres.  
  
Per això, es potenciarà la participació de les organitzacions sindicals més representatives com a agents socials de la cooperació valenciana i s'estudiaran noves fórmules de col·laboració amb la Generalitat i altres agents socials.  
  
4. Empreses i organitzacions empresarials  
Igual que l'Administració general de l'Estat i altres comunitats autònomes, la Generalitat és conscient de la importància de vincular les empreses i les organitzacions empresarials en l'objectiu de l'eradicació de la pobresa i en l'enfortiment de les polítiques públiques en esta matèria, com a part important i necessària de la població civil, motor de les economies desenrotllades i, per tant, font de recursos i experiències.  
  
Així mateix, són evidents els avanços en matèria de responsabilitat social empresarial i l'existència d'un nombre cada vegada major d'empreses vinculades, bé directament o bé a través de les seues fundacions o obres socials, amb els objectius de desenrotllament del mil·lenni.  
Per això, l'actual legislació les reconeix com a agents de la cooperació, sense possibilitat d'obtindre finançament públic, però aportant, amb les garanties necessàries, el seu coneixement i experiència per a la consecució dels objectius establits en la normativa vigent.  
Així, en els pròxims anys es promourà la participació de les empreses i les seues organitzacions més representatives en el Consell Valencià de Cooperació al Desenrotllament, i/o a través de la seua aportació a la cooperació al desenrotllament i l'acció humanitària.  
El Registre d'Agents de la Cooperació al Desenrotllament de la Comunitat Valenciana regularà els requisits i garanties exigits a les organitzacions empresarials per a ser considerades com a tals.  
  
5. Altres administracions públiques valencianes  
Encara que la principal labor en matèria de cooperació al desenrotllament és la que du a terme la Generalitat, és igualment necessari considerar la coordinació amb la resta d'administracions públiques valencianes que duen a terme accions en matèria de cooperació descentralitzada al desenrotllament, a fi de garantir la coherència i la complementarietat de les accions de desenrotllament que aquelles realitzen en el marc de les seues competències.  
A este efecte, la Generalitat impulsarà l'intercanvi d'informació permanent entre diputacions, ajuntaments i federacions d'ajuntaments; promourà la sistematització de la informació sobre els programes, projectes i accions; informarà sobre la planificació de la cooperació valenciana; promourà accions conjuntes de cooperació al desenrotllament, i facilitarà el coneixement dels projectes desenrotllats i el seu impacte entre la ciutadania en els distints municipis valencians.  
  
6. Agents socials d'àmbit autonòmic, nacional i internacional  
  
La llei actual de cooperació al desenrotllament assenyala que la Generalitat es relaciona amb les altres institucions autonòmiques, nacionals i internacionals en l'àmbit de la cooperació al desenrotllament amb criteris d'informació, coordinació i col·laboració recíproques.  
Per això, es potenciarà la relació amb els estaments següents:  
Amb les universitats privades, i/o les seues fundacions, que desenrotllen accions d'investigació, formació, sensibilització i voluntariat en el sistema de cooperació valenciana.  
Amb l'Administració general de l'Estat per mitjà de la presència en la Comissió Interterritorial de Cooperació al Desenrotllament, i amb l'Agència Espanyola de Cooperació Internacional per al Desenrotllament (AECID) Per mitjà de la participació en els programes transversals de la cooperació espanyola, les beques de pràctiques de formació en les oficines tècniques de cooperació o la coordinació d'accions d'emergència d'interés humanitari.  
Amb les comunitats autònomes espanyoles i altres regions europees, per mitjà de la participació en estratègies, programes o projectes comuns, així com a través de l'assistència i participació en accions formatives o divulgatives.  
  
7. Avaluació  
L'objectiu general que s'establix en este tercer pla director és millorar la qualitat de la cooperació valenciana, i per a això s'ha de dissenyar un sistema de seguiment i avaluació que permeta comprovar com el III Pla Director de la Cooperació Valenciana contribuïx a millorar l'eficàcia l'eficiència, l'impacte i la viabilitat de la cooperació al desenrotllament valenciana.  
El Consell de la Generalitat, a través d'este document, pretén consolidar l'avaluació com un instrument que servisca per a extraure lliçons i aprendre de l'experiència, a més d'impulsar la seua utilització com a ferramenta per a produir informació fiable sobre l'abast de les actuacions de la cooperació valenciana i el nivell de consecució dels resultats esperats i la rendició de comptes.  
La rendició de comptes és una pràctica indispensable per a afavorir l'apropiació i la implicació de la societat en les polítiques públiques que desenrotlla l'Administració, màximament en una matèria com la cooperació al desenrotllament en què la transparència i la informació són elements fonamentals de la solidaritat i la justícia.  
Este tercer pla director té com un dels seus objectius principals produir i difondre informació de manera regular, oportuna, comprensible i precisa sobre la política de la Generalitat en cooperació per al desenrotllament.  
Els objectius que s'establixen són els següents:  
1. Posar en funcionament una pàgina web sobre la cooperació valenciana, que permeta accedir i compartir tota la informació actualitzada relativa a la cooperació al desenrotllament.  
2. Difondre públicament els resultats de les avaluacions, dels estudis i dels dictàmens rellevants i, en general, de les directrius, les estratègies i els distints documents derivats d'este pla.  
  
7.1. Pla d'avaluació  
Es proposa fomentar i promoure la cultura de l'avaluació, des d'una anàlisi de gènere, en totes les intervencions, avaluació que es recolzarà sobre quatre principis fonamentals: independència, credibilitat, transparència i utilitat.  
D'acord amb les conclusions de l'avaluació del pla director anterior, i a fi de fomentar la cultura de l'avaluació i avançar cap a un sistema integrat d'avaluació de la cooperació valenciana, en este període s'aposta per:  
1. Promoure la qualitat de l'ajuda de la cooperació valenciana i de l'enfocament cap a la gestió per als resultats de desenrotllament.  
2. Millorar la qualitat dels processos de seguiment i avaluació.  
3. Adaptar el treball de seguiment i avaluació als compromisos sobre l'eficàcia de l'Ajuda (París i Accra). A partir d'estos principis, l'objectiu és que les avaluacions es transformen en ferramentes de gestió útils per a millorar l'impacte de l'ajuda sobre els beneficiaris, que contribuïsquen a augmentar la qualitat de la política de cooperació i que asseguren que les institucions i entitats encarregades de planificar-les i executar-les disposen d'informació sobre la qual basar les seues decisions.  
Per a això, la Generalitat adoptarà les accions següents:  
1. Fomentar la pràctica de l'avaluació en aquells projectes finançats amb fons públics i adjudicats per mitjà de convocatòria pública de subvencions i ajudes directes.  
2. Promoure l'obligatorietat d'avaluar els programes (de desenrotllament i educació per al desenrotllament i sensibilització) i donar suport a l'avaluació com a element de difusió i sensibilització.  
3. Impulsar la transparència i la rendició de comptes, per mitjà de la difusió dels resultats de les avaluacions utilitzant les tecnologies de la informació i de la comunicació.  
4. Promoure la socialització i la difusió dels resultats d'estes avaluacions en la societat valenciana, amb un ús intensiu de les tecnologies de la informació i la comunicació.  
L'avaluació també ha de tindre en compte el paper dels agents institucionals, establit en la normativa autonòmica sobre cooperació al desenrotllament i reguladora del Consell Valencià de Cooperació al Desenrotllament, la qual establix com a funció de l'esmentat Consell conéixer «els informes de revisió, seguiment o avaluació del pla director i els documents de seguiment dels plans anuals, per a proposar les recomanacions oportunes».  
  
7.2. Avaluació del Pla Director 2014-2017  
Quan acabe el període de vigència d'este, s'efectuarà una avaluació externa sobre el nivell de consecució i la pertinència dels objectius i resultats previstos en este pla, que tindrà lloc en l'últim trimestre de 2018. L'objectiu principal d'esta avaluació serà valorar el grau de compliment dels objectius del pla i la seua contribució a l'èxit dels impactes i resultats esperats.  
En este sentit, el Consell Valencià de Cooperació al Desenrotllament serà el que lidere el procés d'avaluació del tercer pla director i, per a això, una comissió específica del Consell elaborarà el protocol del sistema d'avaluació (TdR), el qual establirà el marc de referència d'avaluació, les pautes i la metodologia per a la gestió de l'avaluació d'este Pla Director de la Cooperació Valenciana 2014-2017.  
  
  
8. Marc de resultats de gestió  
S'establixen com a indicadors per a l'avaluació del Pla Director de la Cooperació Valenciana 2014-2017, els següents:  
  
  
Millora de l'accés a uns mitjans de vida sostenibles i reducció de la pobresa  
Línia I.1. Concentració geogràfica de la cooperació valenciana. I.1.1. El 100 % de les intervencions realitzades s'han centrat en les prioritats sectorials (sector i subsector) establides en el pla director.  
I.1.2. El 20 % d'ajuda oficial al desenrotllament distribuïda en països socis es concentra en els països menys avançats (PMA).  
Línia I.2. Prioritats sectorials:  
  
Necessitats humanes bàsiques  
  
Governança democràtica  
  
Capacitats econòmiques productives  
  
Apoderament de la dona. I.2.1. Almenys el 30 % dels fons d'ajuda oficial al desenrotllament s'hauran destinat a accions que tinguen per objecte l'apoderament de les dones o d'organitzacions de dones.  
I.2.2. Almenys el 20 % dels fons d'ajuda oficial al desenrotllament s'hauran destinat a intervencions dirigides als servicis socials bàsics.  
I.2.3. Almenys el 80 % de l'ajuda oficial al desenrotllament distribuïda es concentra en els països prioritaris i d'atenció d'este tercer pla director.  
I.2.4. Totes i cada una de les intervencions de cooperació al desenrotllament finançades per la Generalitat incorporen els enfocaments transversals d'este pla, segons l'objectiu general i el grau de complexitat que requerisca cada projecte.  
Línia I.3. Acció humanitària (AH). I.3.1. La cooperació valenciana disposa d'un conjunt bàsic de normes i estàndards d'intervenció aplicables als programes d'ajuda humanitària.  
I.3.2. Es destina, com a mínim, el 15 % dels fons anuals de cooperació al finançament de projectes d'AH.  
  
  
  
  
  
Millora de la gestió de la cooperació valenciana de manera coherent amb un enfocament de qualitat  
Línia II.1. Enfortir la participació dels agents de desenrotllament en la cooperació valenciana. II.1.1. El Consell Valencià de Cooperació al Desenrotllament es reunix, com a mínim, dos vegades a l'any.  
I.1.1. Les comissions de treball tècniques del Consell Valencià de Cooperació al Desenrotllament es reunixen, com a mínim, quatre vegades a l'any.  
Línia II.2. Promoure l'enfortiment de les capacitats i de la gestió del conjunt dels agents de la cooperació valenciana. II.2.1. Els agents de la cooperació valenciana coneixen els estudis, els informes i les propostes que han emés les ponències tècniques i el Consell Valencià de Cooperació al Desenrotllament.  
II.2.2. La Generalitat ha participat en les comissions interterritorials i altres convocatòries efectuades per la cooperació espanyola.  
  
II.2.3. Disponibilitat d'un mecanisme de finançament específic i adequat a les necessitats dels programes d'ajuda humanitària.  
  
II.2.4. S'ha incorporat una metodologia avaluativa en les intervencions d'EpD i sensibilització.  
II.2.5. Es disposa d'estudis d'investigació i difusió de bones pràctiques en EpD.  
II.2.6. S'han realitzat accions de formació de postgrau en cooperació internacional al desenrotllament en les universitats públiques valencianes.  
II.2.7. S'han desenrotllat programes de pràctiques professionals en cooperació internacional al desenrotllament finançats per la Generalitat.  
II.2.8. S'han elaborat investigacions aplicades, documents d'anàlisi i estudis en matèria de cooperació internacional al desenrotllament.  
II.2.9. S'han organitzat trobades i intercanvis en matèria de cooperació internacional al desenrotllament.  
II.2.5. Les convocatòries de subvencions per al desenrotllament preveuen un apartat específic per a la realització de la línia de base. Els projectes de cooperació al desenrotllament finançats compten amb una línia de base.  
  
Línia II. 3. Promoure l'harmonització (coordinació i complementarietat) de la cooperació valenciana. II.3.1. La cooperació valenciana ha participat activament en l'articulació dels mecanismes formals i informals de coordinació de la cooperació descentralitzada.  
II.3.1. El Consell Valencià de Cooperació al Desenrotllament ha realitzat un informe anual que permet analitzar la coherència amb què s'utilitzen els propis instruments específics de la política de cooperació al desenrotllament valenciana i informar sobre esta.  
II.3.2. S'ha revisat l'òrgan d'acció humanitària de la Comunitat Valenciana.  
II.3.3. S'han elaborat i estan en funcionament els mecanismes d'avaluació del tercer pla director.  
  
  
  
Promoció d'una ciutadania sensible i compromesa amb el desenrotllament humà  
Línia III.1. Promoure la capacitat d'anàlisi de la societat valenciana i les actituds i valors de la ciutadania global. II.3.1. Al final del període s'ha millorat l'accés públic, de manera àmplia i senzilla, a través de la disponibilitat d'informació sobre estadístiques d'ajuda oficial al desenrotllament, avaluacions i èxits aconseguits i seguiment del tercer pla director.  
  
III.1.1. Al final del període s'han realitzat accions d'educació per al desenrotllament i de sensibilització adequades i adaptades als diferents grups meta a la Comunitat Valenciana.  
III.1.2 Al final del període s'han realitzat accions dirigides a la promoció dels valors de la cooperació valenciana i de socialització dels projectes finançats per la Generalitat.  
III.1.3. Al final del període del pla, s'han realitzat accions dirigides a incrementar el nombre de persones de la societat valenciana que disposa d'informació per a exercir comportaments responsables en consum, comerç just, finances ètiques i una cultura global.